TPCH จ่อซีโอดี โรงไฟฟ้าขยะ “สยาม พาวเวอร์” กำลังผลิต 9.5 MW ธ.ค.นี้
TPCH เล็ง COD โรงไฟฟ้าขยะ สยาม พาวเวอร์ (SP) กำลังการผลิต 9.5 เมกะวัตต์ ภายใน ธ.ค.นี้ และอยู่ระหว่างการศึกษา พัฒนาโครงการโรงไฟฟ้าขยะเพิ่มเติมอีกประมาณ 4-6 แห่ง คาดจะเห็นความชัดเจนภายในปีหน้า

15 ธ.ค. 2564

นายเชิดศักดิ์ วัฒนวิจิตรกุล กรรมการผู้จัดการใหญ่ พร้อมด้วยนายพล คงเสือ รองกรรมการผู้จัดการฝ่ายก่อสร้างและดำเนินงาน รวมทั้งนางสาวสมพิศ แสนเรือง รองกรรมการผู้จัดการฝ่ายบัญชีและการเงิน และนางสาวจันทกานต์ จันทร์พลังศรี นักลงทุนสัมพันธ์ บริษัท ทีพีซี เพาเวอร์ โฮลดิ้ง จำกัด (มหาชน) หรือ TPCH ร่วมนำเสนอข้อมูลผลการดำเนินงานงวดไตรมาส 3/2564 และแผนการดำเนินธุรกิจในงานบริษัทจดทะเบียนพบผู้ลงทุน “Opportunity Day” ผ่านระบบ Video Conference โดยระบุว่า บริษัทฯ เตรียม COD โครงการโรงไฟฟ้าขยะ สยาม พาวเวอร์ (SP) ขนาดกำลังการผลิต 9.5 เมกะวัตต์ ภายในเดือนธันวาคม 2564 และอยู่ระหว่างการศึกษา พัฒนาโครงการโรงไฟฟ้าขยะเพิ่มเติม อีกประมาณ 4-6 แห่ง ซึ่งเป็นโรงไฟฟ้าขนาดเล็กมาก (VSPP) คาดว่าจะเห็นความชัดเจนภายในปี 2565 งานดังกล่าวจัดขึ้น ณ ห้องประชุม สำนักงานใหญ่ เมื่อเร็วๆ นี้